Τζεφ Νόρντγκαρντ

Κολλεγιακή καριέρα

Ο Τζεφ Νόρντγκαρντ τελείωσε το λύκειο Ντόσον-Μπόϊντ και το 1992 σε ηλικία 19 ετών εισήχθη στο Πανεπιστήμιο Γκριν Μπέϊ, με τη μπασκετική ομάδα του οποίου, τους Γκριν Μπέις Φοίνιξ, αγωνίστηκε για πρώτη φορά στην καριέρα του σε Κολλεγιακό πρωτάθλημα.
Ο Νόρντγκαρντ αποφοίτησε από το Κολλέγιο Γκριν Μπέι το 1996 σε ηλικία 23 ετών.

Επαγγελματική καριέρα

Μετά την αποφοίτησή του από το Πανεπιστήμιο, ο Νόρντγκαρντ συμμετείχε στα Ντραφτ του ΝΒΑ το 1996, στα οποία μάλιστα κατάφερε να διακριθεί και να επιλεγεί από τους Μιλγουόκι Μπακς στη θέση 53. Τελικώς, δεν υπέγραψε συμβόλαιο συνεργασίας με την ομάδα του Μιλγουόκι και αποφάσισε να αφήσει την Αμερική προκειμένου να ταξιδέψει στην Ευρώπη και συγκεκριμένα στη Γαλλία για λογαριασμό της ΤΝΑ Ντιζόν, στην οποία παρέμεινε για λίγους μήνες.
Το 1997 μεταπήδησε από τη Γαλλία στην Ισπανία για λογαριασμό της Πατρονάτο Μπιλμπάο. Στην ομάδα του Μπιλμπάο παρέμεινε επίσης για λίγους μήνες, καθώς μέσα στο 1997 έκανε το όνειρό του πραγματικότητα και υπέγραψε επαγγελματικό συμβόλαιο συνεργασίας με ομάδα του ΝΒΑ για πρώτη φορά στην καριέρα του. Ο λόγος για τους Μιλγουόκι Μπακς, οι οποίοι μάλιστα ήταν εκείνοι που τον είχαν επιλέξει στα Ντραφτ που είχαν πραγματοποιηθεί ένα χρόνο νωρίτερα. Ωστόσο, ο Νόρντγκαρντ πραγματοποίησε με τους Μπακς ελάχιστες συμμετοχές καθώς λίγο καιρό μετά την υπογραφή του συμβολαίου του με την ομάδα του Μιλγουόκι, μετεγγράφη στους Φόρτ Ουέιν Φούρι, με τη φανέλα των οποίων έπαιξε μέχρι το τέλος της σεζόν 1997-98.
Το 1998, ο Νόρντγκαρν επέστρεψε για δεύτερη φορά στην Ευρώπη ταξιδεύοντας αυτήν τη φορά στην Ιταλία για λογαριασμό της Βιόλα Ρέτζιο Καλάμπρια, στην οποία παρέμεινε για μία σεζόν. Στη συνέχεια, επέστρεψε για δεύτερη φορά στην καριέρα του στη Γαλλία, αυτή τη φορά για λογαριασμό της Μπεσανκόν Μπασκέτ, με την φανέλα της οποίας αγωνίστηκε την περίοδο 1999-2000.
Το 2000 επέστρεψε για τρίτη φορά στην καριέρα του στην Αμερική αυτή τη φορά για λογαριασμό των Ιντιάνα Λέτζεντς, στους οποίους παρέμεινε ωστόσο για λίγους μήνες καθώς λίγο καιρό αργότερα επέστρεψε στην Ευρώπη και τη Γαλλία για λογαριασμό της Ελάν Σαλόν. Το 2001, ο Νόρντγκαρντ μεταπήδησε στην Πολωνία παίρνοντας μεταγραφή στην Άνβιλ Βλοσκάβεκ, στην οποία παρέμεινε μέχρι το 2003, έχοντας μάλιστα καταφέρει να κατακτήσει το πρωτάθλημα Πολωνίας του ίδιου έτους.
Στις αρχές της περιόδου 2003-04 αγωνίστηκε με τη φανέλα της Πολώνια Βαρσοβίας, ωστόσο λίγους μήνες αργότερα μεταπήδησε για δεύτερη φορά στην καριέρα του στην Ιταλία για λογαριασμό των Ροζέτο Σαρκς, με τους οποίους αγωνίστηκε μέχρι το τέλος της αγωνιστικής περιόδου 2003-04.
Το Φθινόπωρο του 2004 ταξίδεψε για πρώτη φορά στην καριέρα του στην Ελλάδα για λογαριασμό του Ολυμπιακού Πειραιώς. Η παρουσία του στην ομάδα του Πειραιά ήταν ιδιαίτερα σύντομη, καθώς λίγο καιρό μετά την υπογραφή του συμβολαίου του με την ελληνική ομάδα, ο Νόρντγκαρντ επέστρεψε στην πολωνική Πολώνια Βαρσοβίας, στην οποία παρέμεινε μέχρι το τέλος της αγωνιστικής περιόδου 2004-05.
Το 2005, ο Νόρντγκαρντ μετεγγράφη στην Πρόκομ Τρεφλ Σόποτ, στην οποία παρέμεινε για δύο χρόνια έχοντας μάλιστα καταφέρει να κατακτήσει τρεις τίτλους. Ο λόγος για τα πρωταθλήματα Πολωνίας του 2006 και του 2007 αλλά και για το Κύπελλο Πολωνίας το οποίο κατέκτησε με την Σόποτ το 2006.
Μετά το επιτυχές πέρασμά του από την Πρόκομ Σόποτ, ο Νόρντγκαρντ αποφάσισε να συνεχίσει την καριέρα του στην ΑΖΣ Κότσαλιν, η οποία έμελλε να αποτελέσει και τον τελευταίο σταθμό της καριέρας του, καθώς μετά το πέρας της αγωνιστικής περιόδου 2008-09 ο Νόρντγκαρντ αποφάσισε να αποσυρθεί από την ενεργό δράση και να βάλει τέλος στην πολυετή του καριέρα σε ηλικία 36 ετών.

Διεθνείς συμμετοχές

Ο Τζεφ Νόρντγκαρντ ήταν διεθνής με την εθνική ομάδα καλαθοσφαίρισης της Πολωνίας για δύο χρόνια και συγκεκριμένα από το 2004 έως και το 2006 πραγματοποιώντας μάλιστα αρκετές συμμετοχές.